Det er tilsyneladende blevet mere sikkert at stille den tohjulede følgesvend fra sig.

Sidste år nåede antallet af anmeldte cykeltyverier nemlig det laveste niveau i 42 år, viser tal fra Danmarks Statistik, som Varefakta har fået udtrukket.

I 2016 modtog politiet således 52.514 anmeldelser om cykeltyveri på landsplan. Heraf kom 30.152 af dem fra cyklister i hovedstadsområdet.

Til sammenligning toppede antallet af cykeltyverier på landsplan i 1994 med 125.371 anmeldelser.

Anmeldelser af cykeltyverier på landsplan 2007 67.307 2008 71.860 2009 79.272 2010 71.736 2011 71.697 2012 68.451 2013 61.416 2014 60.709 2015 55.371 2016 52.514 Kilde: Danmarks Statistik

Ifølge Cyklistforbundet skal årsagen til de færre anmeldelser findes hos cyklisterne selv.

- Folk er blevet bedre til at låse deres cykler. Man bruger mere end én lås, og låser den fast til en lygtepæl eller et stativ, siger Andreas Otto, der er en del af ledelsen i Cyklistforbundet.

Læs også : Cyklistforbund: Politiet skal have task force mod cykeltyverier

Et af de steder, hvor man har stukket en kæp i cykeltyvenes hjul, er i Albertslund. Her har man siden 2007 oplevet en halvering af anmeldelserne om cykeltyverier.

Trafikplanlægger i kommunen, Anders Keldorff har dog ikke nogen entydig forklaring på faldet. Men han er enig i, at cyklisternes selv er blevet mere forsigtige, og så har kommunen lavet flere små tiltag.